ועדת הפנים ואיכות הסביבה, כנסת 15, פרוטוקול מספר 210, 2000-12-26 10:00

דוד אזולאי: אני פותח את הישיבה.

דוד אזולאי: על סדר-היום הצעת חוק הרשויות המקומיות (מימון בחירות והוראת שעה), התשס"א-2000, של חברי הכנסת ראובן ריבלין ואיוב קרא.

דוד אזולאי: חבר-הכנסת ריבלין, בבקשה.

ראובן ריבלין: לאחר שהצעת החוק עברה בקריאה טרומית, ומדובר פה בהוראת שעה מפורשת, שמענו את כל דברי היועצים השונים ובעיקר משרד מבקר המדינה.

ראובן ריבלין: למעשה, הנוסח שהתקבל בקריאה ראשונה הוא זה שיבוא גם לקריאה שנייה ושלישית.

ראובן ריבלין: אין לנו מה להוסיף עליו, אלא אם כן לאנשים הנכבדים יש מה להוסיף.

ראובן ריבלין: אני רוצה לומר דבר נוסף.

ראובן ריבלין: יש בכך דחיפות רבה, כי בגלל צוק העיתים זה לקח ארבעה חודשים להדפיס את הנייר הכחול.

ראובן ריבלין: בכל זאת נמצאים מאחורי החוק הזה אנשים שנמצאים במצוקה אדירה עקב פעילותם הציבורית.

ראובן ריבלין: איש לא אמר עוד שהם יקבלו את הכסף, זאת אומרת מימון מפלגות, כי הם עוד צריכים לעבור את כל כור ההיתוך של מבקר המדינה, כמובן, ואנחנו לא מבקשים לתת איזשהו יתרון לאנשים שלא ביצעו את תפקידם כהלכה.

ראובן ריבלין: אבל בכל זאת אנחנו רוצים לתת להם את האפשרות לטעון את טענותיהם ולהגיש את דו"חותיהם.

ראובן ריבלין: לכן אנחנו מבקשים להעביר את זה כבר בשבוע הבא בקריאה שנייה ושלישית, אחרת הם יידחו לעוד שלושה חודשים ויש לרבים מהם עיקולים בבנקים כתוצאה מעבודתם ועשייתם בצרכי ציבור.

ראובן ריבלין: אם באמונה או לא, הם כבר יקבעו.

ראובן ריבלין: אני רוצה להוסיף הסתייגות אחת, שבני אלון ביקש ממני, הסתייגות שתירשם על ידי בני אלון.

ראובן ריבלין: היו מועצות מקומיות שהתחרו על קולו של הבוחר בבחירות לרשויות המקומיות גם ביהודה ושומרון, וחוק זה לא חל עליהם.

ראובן ריבלין: הוא מבקש להוסיף הסתייגות, שחוק זה יחול גם על מפלגות ביהודה ושומרון.

ראובן ריבלין: נדמה לי שיש רשימה אחת שלקתה באותו חסר בקרית ארבע.

ראובן ריבלין: אנחנו מבקשים להוסיף את זה כהסתייגות שתתקבל.

ראובן ריבלין: זאת אומרת, הוא מבקש להסתייג, אנחנו מקבלים את זה וזה הופך לנוסח ועדה.

מרים פרנקל-שור: זה לא כל כך פשוט להוסיף שחוק זה יחול על יהודה ושומרון.

מרים פרנקל-שור: יש בעיה משפטית.

בנימין אלון: אין בעיה משפטית, יש הצבעות.

ראובן ריבלין: יש מניעה?

מרים פרנקל-שור: יש מניעה.

מרים פרנקל-שור: החקיקה בישראל אינה אמורה לחול על יהודה, שומרון וחבל עזה.

ראובן ריבלין: איך הם נבחרים ביהודה ושומרון?

מרים פרנקל-שור: שר הפנים מחיל הוראות חוק על יהודה, שומרון וחבל עזה.

מרים פרנקל-שור: אבל אם לא מחילים את הוראות החוק שמתקבלות בישראל, החוק שהתקבל בקריאה שנייה ושלישית בכנסת אינו חל אוטומטית על יהודה, שומרון וחבל עזה.

ראובן ריבלין: אני רוצה להבהיר לך.

ראובן ריבלין: מימון מפלגות חל גם על בחירות שנעשות לאזרחי ישראל ביישובים שהם מוכרים על ידי מדינת ישראל.

ראובן ריבלין: למשל, קרית ארבע, אריאל, מעלה אדומים.

סיגל קוגוט: מכוח צו.

ראובן ריבלין: אנחנו לא יכולים להעביר את זה פה?

סיגל קוגוט: החוק הזה מתקן הוראת שעה על בחירות של נובמבר 1998.

סיגל קוגוט: כל החוק הזה מיועד לתקן הוראת שעה של בחירות שהיו.

סיגל קוגוט: פתאום מוסיפים פה בחירות חדשות שבכלל לא רלוונטיות לחוק הזה.

בנימין אלון: הוא אומר שיש רשות מקומית שזה רלוונטי כלפיה.

ראובן ריבלין: אם זה לא יחול עליהם, לא יחול עליהם.

סיגל קוגוט: זה לא יכול לחול עליהם.

סיגל קוגוט: אתה מתקן פה הוראת שעה.

סיגל קוגוט: ההוראה הזו חוקקה לפני יותר משנה.

ראובן ריבלין: והיא לא חלה על יהודה ושומרון.

סיגל קוגוט: היא גם לא חלה על בחירות שלא היו ב-1998.

סיגל קוגוט: חוץ מזה, אני חייבת לומר, שהפגם הטכני שאתה מוצא הוא אכן פגם והוא מצדיק הצעת חוק לתיקון החוק הראשי לעניין הקלת המועדים להגשת בקשות.

סיגל קוגוט: לא צריכים כל פעם לעשות הוראות שעה.

בנימין אלון: אני לא מקבל לחלוטין את ההערה המשפטית של היועצת המשפטית.

בנימין אלון: אני יודע בעל פה את המכתב של מני מזוז, וזה לא רלוונטי ולא שייך.

בנימין אלון: לפני המכתב הזה ואחרי המכתב הזה עברה פה בכנסת רשימה ארוכה של חיקוקים שיש עליהם סעיף תחולה.

בנימין אלון: הניסיון הפוליטי שלהם להגיד שאין החלת חוק זה ניסיון פוליטי שאני לחמתי בו והצלחתי ברוב המקומות עוד בימי ממלכתו של סאלח טריף, כל שכן בימי ממלכתו של דוד אזולאי.

בנימין אלון: לא איכפת לי לרדת מזה אם זה עניין לא רלוונטי.

בנימין אלון: אבל אני רוצה שייאמר לפרוטוקול שההנחיה של מני מזוז היא לא שרירה, לא קיימת ולא מחייבת את המחוקקים.

אהוד שילת: הנושא הזה כבר קורה יותר מפעם אחת.

אהוד שילת: צריך לעשות תיקון יסודי בחוק המימון, וממילא מחילים את התיקון היסודי הזה גם ביו"ש כמעט באופן אוטומטי.

אהוד שילת: התיקון היסודי שאני חושב עליו, ואני חושב שיש כבר איזה ניסוח שמתגלגל, זה שהמועדים להגשת הבקשות למימון יוכלו להיות גם אחרי הבחירות.

בנימין אלון: אתה מדבר על חוק אחר.

אהוד שילת: על חוק המימון לרשויות המקומיות.

סיגל קוגוט: במקום הוראת שעה, לעשות תיקון קבוע לחוק המימון.

אהוד שילת: באותו תיקון בסיסי נכניס הוראת שעה שיחילו אותה גם על בחירות קודמות.

דוד אזולאי: אני שואל אם כרגע אפשר להכניס את ההסתייגות?

אהוד שילת: בחוק הזה לא.

ראובן ריבלין: האם יש לכם הערות לגבי החוק?

סיגל קוגוט: הערות ניסוחיות קלות.

סיגל קוגוט: אני אומר רק את דברי הנוסח שמבקר המדינה העיר.

סיגל קוגוט: בהגדרה "סכום הזכאות המרבי", למחוק את המילים: "בניכוי כל סכום שנתקבל על פי חוק המימון או על פי הוראת השעה", ולהוריד את זה למטה.

סיגל קוגוט: בסעיף 2, להוסיף אחרי המילים: או קבוצת בוחרים לפי הוראות סעיף 35(א) לחוק הבחירות, שמסרה דו"ח כספי למבקר המדינה, והגישה לשר הפנים בקשה - - -".

איטה וכסלר: קודם "הגישה בקשה" אחר-כך "מסרה דו"ח למבקר המדינה".

מרים פרנקל-שור: נקרא את הסעיף באופן מסודר.

סיגל קוגוט: "רשימת מועמדים שהוגשה מטעם סיעת אם, סיעה או קבוצת בוחרים לפי הוראות סעיף 35(א) לחוק הבחירות, הגישה לשר הפנים בקשה לקבלת מימון בתקופה הקובעת כל פי הוראת השעה ומסרה דו"ח כספי למבקר המדינה, תהא זכאית למימון על אף שלא התקיים - - -".

סיגל קוגוט: כלומר, ברור שזה רק אנשים שביקשו ומסרו ולא החדשים שלא עשו כלום.

ראובן ריבלין: יש בין אלה כאלה שלא מסרו דו"ח כספי?

איטה וכסלר: בטכניקה של הדו"ח שלנו יש גם דו"ח לא חיובי לאלה שלא מסרו דו"ח בכלל.

איטה וכסלר: הרי הוראת השעה הזו מכוונת בעצם לשש סיעות בלבד.

איטה וכסלר: אנחנו חוששים שיתפסו עכשיו טרמפ כל מיני סיעות שבכלל לא טרחו להגיש דו"ח ועכשיו יגישו לנו דו"ח.

סיגל קוגוט: מה שהשמטנו למעלה אנחנו מעבירים לסעיף 2(1): "הסכום שישולם לרשימת המועמדים יהיה סכום הזכאות המרבי בהפחתת סכום שיקבע מבקר המדינה ובניכוי כל סכום שנתקבל על פי חוק המימון או על פי הוראת השעה".

ראובן ריבלין: אין בעיה בכלל.

ראובן ריבלין: אני מאוד מודה לכם.

דוד אזולאי: אין הסתייגויות.

דוד אזולאי: תודה רבה.

דוד אזולאי: ישיבה זו נעולה.